Разнастайнасць на ўзроўні падыходаў, прынцыпаў і спосабаў прадастаўлення паслуг стварае спажыўцу прастору для павелічэння выбару найбольш прыдатнага для яго прадукту. Аднак, рознасць арганізацый сферы нефармальнай адукацыі па юрыдычнай форме ўласнасці і прававым статусе часцяком ставіць іх у няроўнае становішча ў існуючых сёння рамачных умовах, якія вызначаюць магчымасці ажыццяўлення арганізацыямі дзейнасці па прадастаўленні адукацыйных паслуг юрыдычным асобам і грамадзянам. Адсутнічаюць прэферэнцыі і падатковыя льготы для арганізацый розных формаў уласнасці, якія працуюць у сферы дадатковай адукацыі дарослых і нефармальнай адукацыі. Гэта абмяжоўвае магчымасці арганізацый пашыраць доступ да праграм нефармальнай адукацыі розных катэгорый насельніцтва, асабліва ў рэгіёнах.